《画荔枝图》
宋代·李纲

南闽荔枝名四方，非因谪官那得尝。丁香为核玉为叶，绛绡为壳冰为瓤。

烱如明珠出老蚌，灿如艳女披红裳。膜凝云母本来薄，液贮甘露初不浆。

剖擎颇讶水晶滑，咀嚼但觉琼瑶香。贡馀虽幸得一饱，无那品目多难详。

丹青巧为拂绢素，数种磊落皆其良。牛心最大蚶壳褊，虎皮斑駮龙牙长。

火山早依炎气熟，中元晚待秋风凉。

色奇更变江家绿，味旨尤称十八娘。

葡萄结实极繁盛，硫黄著子何芬芳。若将牡丹与比并，好把陈紫同姚黄。

虽云香味不可画，悦目自足垂虚堂。饫餐更得画归去，须信远谪元非狂。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。